Turun yliopiston ylioppilaskunnan lausunto hallituksen esityksestä laiksi opintotukilain muuttamisesta sekä eräiksi siihen liittyviksi laeiksi

Turun yliopiston ylioppilaskunta (TYY) kiittää mahdollisuudesta lausua ja haluaa välittää mielipiteensä lasta huoltavien opiskelijoiden toimeentulon parantamisesta sekä opintotukiajan harkinnanvaraisen pidentämisen ehtojen muuttamisesta. Muilta osin TYY ei ota kantaa esityksen sisältöön.

**Lasta huoltavien opiskelijoiden toimeentulon parantaminen eli huoltajakorotus**

Opintotuen huoltajakorotus poistettiin opintotuesta vuonna 1992 ja opintotuki onkin ainut syyperusteinen etuus, jossa tuen määrään ei tällä hetkellä vaikuta lapsen huoltajuus tai lasten lukumäärä. 1.8.2017 alkaen korkeakouluopiskelijoiden opintorahan enimmäismäärää laskettiin 336,76 eurosta kuukaudessa 250 euroon kuukaudessa. Lisäksi opintoraha alettiin ottaa huomioon tulona asumistuessa ja tämän on arvioitu laskevan perheellisten opiskelijoiden asumistuen määrää keskimäärin 27 eurolla kuukaudessa. Nyt esitettävä 75 euron huoltajakorotus ei siis paikkaa hallituksen aiempia leikkauksia korkeakouluopiskelijoiden opintotuesta. Se on kuitenkin askel oikeaan suuntaan perheellisten opiskelijoiden erityistilanteen huomioimiseksi. Tämän vuoksi TYY kannattaa huoltajakorotuksen palauttamista opintotukeen.

Huoltajakorotuksen tulee kuulua paitsi lapsen huoltajalle, myös sellaiselle lapsen elatusvelvolliselle vanhemmalle, joka ei ole lapsen huoltaja. Huoltajakorotuksen myöntämisen perusteena tulee näin ollen olla sekä lapsen huoltajuus siten kuin huoltajuus on määritelty laissa lapsen huollosta ja tapaamisoikeudesta (8.4.1983/361), että lapsen vanhemmuus ja elatusvastuu siten kuin se on määritetty laissa lapsen elatuksesta (5.9.1975/704).

Lakiesityksessä otetaan hyvin huomioon se, ettei opintorahan huoltajakorotusta oteta huomioon tulona määritettäessä opiskelevalle vanhemmalle tai huoltajalle maksettavia muita etuuksia, kuten asumistukea, eikä myöskään tuloperusteisia maksuja kuten päivähoitomaksuja.

Huoltajakorotuksesta huolimatta perheellisten opiskelijoiden toimeentulo tulee olemaan tiukkaa jatkossakin. Valtaosa perheellisistä opiskelijoista ei nosta opintotukea, eikä yhteiskunnan tarjoama tuki, korkeakoulujärjestelmä tai asenteet tosiasiassa tue perheen perustamista jo opiskeluaikana. 75 euron huoltajakorotus ei paranna merkittävästi opiskelijaperheiden ensisijaisten etuuksien riittävyyttä turvaamaan toimeentuloa, eikä vähennä tarvetta toimeentulotukeen. Huoltajakorotuksen, kuten koko opintorahan, suuruutta tulee tarkastella säännöllisesti ja huolehtia siitä, että sen määrä seuraa yleistä kustannusten nousua.

**Opintotukiajan harkinnanvaraisen pidentämisen ehdot**

TYY kannattaa opintotukiajan harkinnanvaraiseen pidentämiseen esitettyjä yksinkertaistuksia. Nykyisistä enintään 75 puuttuvan opintopisteen ja yhden lukuvuoden päätoimisen opiskelun edellytyksistä luopuminen yksinkertaistaa tukijärjestelmää ja korostaa opintotuen ensisijaisuutta opiskelijan etuusmuotona.

Esitetyt muutokset eivät kuitenkaan tule vähentämään opintotuen tutkintokohtaisten tukikuukausien ja enimmäistukikuukausien vähentämisestä aiheutunutta epävarmuutta opiskeluaikaisesta toimeentulosta.

Ylioppilaskunnan puolesta,

Miika Tiainen

hallituksen puheenjohtaja

Turun yliopiston ylioppilaskunta

Rauli Elenius

pääsihteeri

Turun yliopiston ylioppilaskunta

Lisätietoja:

sosiaalipoliittinen asiantuntija Petra Peltonen, tyy-soposihteeri@utu.fi, +358 44 796 1078